Source: http://jozefmihal.blogspot.com/2007/
Timestamp: 2019-09-16 02:57:17+00:00

Document:
Daňové a odvodové tipy Jozefa Mihála: 2007
Kvôli úrazu som sa osobne neprihlásila do II. piliera, neviem, či som bola do neho prihlásená sociálnou poisťovňou. Vy však doktorandom platiť si dôchodkové poistenie neodporúčate ako pridrahý systém. Môžem sa spýtať prečo, resp. čo považujete za jeho výhodnú aleternatívu?
Ak by som sa rozhodla si dôchodkové poistenie neplatiť, budem z II. piliera vyradená alebo sa budem môcť za 4 roky do systému vrátiť a opäť sporiť aj v II. pilieri?
Ak som sociálnou poisťovňou nebola zaradená do II. piliera, budem môcť doň vstúpiť po 1.1. ? Ak by som sa však rozhodla si teraz dôchodkové poistenie neplatiť, ale začať až o 4 roky znamená to, že do II. piliera už nebudem môcť vstúpiť?
Po prvé, dobrovoľné dôchodkové poistenie doktorandom a všeobecne nikomu neodporúčam preto, lebo je to "drahé". Usporené peniaze radšej investujte do svojho vzdelania, do splátok hypotéky alebo sporenia na byt, do cestovania alebo ich radšej utraťte v nejakej príjemnej spoločnosti priateľov a známych. Všetky uvedené investície sa Vám v budúcnosti zhodnotia lepšie, ako financovanie Sociálnej poisťovne alebo ako prostriedky uložené na dôchodkovom účte v II. pilieri.
Po druhé, počas prvého polroka 2008 sa druhý pilier "otvára". Ten, kto v ňom je, z neho môže vystúpiť a naopak ten, kto v ňom nie je, doň môže vstúpiť.
Preto si zistite v Sociálnej poisťovni, ako ste na tom a zariaďte sa ako uznáte za vhodné. Zostaňte v II. pilieri, vstúpte, vystúpte... čokoľvek urobíte, môžete urobiť aj ak počas prvého polroka 2008 nebudete dobrovoľne dôchodkovo poistená.
Pokiaľ ide o účasť v II. pilieri, nie je problém, ak nebudete počas štúdia dobrovoľne dôchodkovo poistená a odvody a príspevky do II. piliera začnete platiť až o niekoľko rokov v zamestnaní alebo pri podnikaní.
Značky: doktorand, druhý pilier, poradňa, sociálne poistenie
Doktorandka - PN začala v roku 2007, pokračuje v roku 2008
Som doktorandka v 1. roku štúdia a po 2 týždňoch zamestnania sa mi stal úraz. Som dlhodobo na PN a budem PN aj v januári. Mám nárok na PN aj v januári alebo mi nárok zaniká a mám sa prihlásiť ako dobrovoľný poistenec? Budem mať ako dobrovoľne poistená osoba nárok na nemocenské dávky? Ak hej, kedy a s akým vymeriavacím základom by ste mi odporučili sa poistiť? Ďakujem pekne (Smetanová).
Práceneschopnosť začala v roku 2007 - v čase, kedy ste boli ako doktorandka "zamestnancom" vysokej školy, boli ste nemocensky poistená ako "zamestnanec" a preto počas tejto práceneschopnosti dostávate nemocenské.
Ak sa táto PN neskončí v roku 2007 ale bude pokračovať aj v roku 2008, tak hoci podľa novely zákona stratíte postavenie zamestnanca a nebudete už poistená ako "zamestnanec", nárok na nemocenské budete mať až do skončenia PN - najdlhšie však po dobu 52 týždňov trvania tejto PN.
Preto sa nemusíte báť, že po 1.1.2008 prídete o nemocenské pri uvedenej PN.
Avšak ak by Vám vznikla nejaká nová PN (úraz, choroba) po 11.2.2008, ak nebudete dobrovoľne nemocensky poistená, nebudete už mať nárok na nemocenské.
Poznámka. Preto po 11.2.2008, lebo k 1.1.2008 doktorandom zo zákona zaniká povinné nemocenské poistenie. Do 11.2.2008 však beží tzv. ochranná lehota - tá trvá 42 dní po skončení povinného nemocenského poistenia - a preto ak by ste šli na novú PN v tomto čase, mali by ste ešte nárok na nemocenské.
Ak ste častejšie chorá (prípadne Vám "hrozí" otehotnenie) odporúčam Vám po 1.1.2008 prihlásiť sa na dobrovoľné nemocenské poistenie. Vymeriavací základ si môžete zvoliť aký sama chcete a to v rozmedzí od 8100 Sk po 28142 Sk. Sadzba poistného je 4,4% zo zvoleného vymeriavacieho základu. Nemocenské alebo materské je v zásade 55% zo zvoleného základu. Ak sa rozhodnete pre dobrovoľné nemocenské poistenie, tak odporúčam zvoliť si čo najvyšší základ - teda 28142 Sk. Keď už, tak nech to stojí za to. Pripomeniem ešte, že poistné na dobrovoľné nemocenské poistenie sa neplatí za obdobie, kedy dotyčný(á) poberá nemocenské dávky.
Na novembrovej schôdzi Národnej rady boli schválené novely zákonov o sociálnom a zdravotnom poistení a novela zákona o daniach z príjmov. Vo všetkých novelách sa zavádzajú zmeny pre doktorandov - čiže študentov 3. stupňa vysokoškolského štúdia.
Stav platný do 31.12.2007
Sociálne poistenie: Doktorand mal postavenie zamestnanca, vysoká škola postavenie jeho zamestnávateľa. Z doktorandského štipendia sa odvádzalo:
Nemocenské poistenie doktorand 1,4%, vysoká škola 1,4%
Starobné poistenie doktorand 4%, vysoká škola 14% (ak bol doktorand sporiteľom v II: dôchodkovom pilieri, tak vysoká škola odvádzala 5% do Sociálnej poisťovne a 9% na osobný dôchodkový účet doktoranda v II. pilieri)
Invalidné poistenie doktorand 3%, vysoká škola 3%
Poistenie v nezamestnanosti doktorand 1%, vysoká škola 1%
Úrazové poistenie vysoká škola 0,8%
Rezervný fond vysoká škola 4,75%
Zdravotné poistenie: Doktorand mal postavenie zamestnanca, vysoká škola postavenie jeho zamestnávateľa. Z doktorandského štipendia sa odvádzalo:
doktorand 4%, vysoká škola 10%
Spolu odvody doktoranda boli vo výške 13,4% zo štipendia. Vysoká škola odvádzala ako zamestnávateľ 34,95% zo štipendia.
Daň z príjmov: Štipendium doktoranda bolo zaradené medzi príjmy zo závislej činnosti. Zo štipendia sa platila daň z príjmu, základom dane bolo štipendium znížené o odvody doktoranda, pričom od základu dane sa ďalej odpočítala nezdaniteľná čiastka 7968 Sk. Daň 19% sa teda vypočítala zo štipendia zníženého o odvody doktoranda a o sumu 7968 Sk.
Stav platný od 1.1.2008
Sociálne poistenie: Doktorand už nie je považovaný za zamestnanca. Znamená to, že nie je poistený ako zamestnanec. Vysoká škola sa nepovažuje na účely zákona o sociálnom poistení za jeho zamestnávateľa. Zo štipendia sa neodvádzajú odvody do Sociálnej poisťovne. Vysoká škola za doktoranda - sporiteľa v II. dôchodkovom pilieri neplatí príspevok na osobný dôchodkový účet doktoranda v II. pilieri.
Ak má doktorand záujem byť poistený, môže sa rozhodnúť pre:
Dobrovoľné nemocenské poistenie (sadzba 4,4% z ním určeného základu)
Dobrovoľné dôchodkové poistenie (sadzba 18% na starobné poistenie alebo 9% na starobné poistenie a 9% príspevok do II. piliera, ďalej 6% na invalidné poistenie a 4,75% na rezervný fond, spolu 28,75% z ním určeného základu)
Dobrovoľné poistenie v nezamestnanosti (sadzba 2% z ním určeného základu)
Pre jednotlivé typy dobrovoľného poistenia sa možno rozhodnúť samostatne, napríklad je možné zvoliť si len dobrovoľné nemocenské poistenie (odporúčam ženám - doktorandkám, kvôli prípadnej budúcej materskej).
Ak sa doktorand nerozhodne pre uvedené dobrovoľné poistenia, nebude mať nárok na zodpovedajúce dávky zo sociálneho poistenia.
Pokiaľ ide o budúci starobný dôchodok, pri neexistencií dobrovoľného dôchodkového poistenia sa roky doktorandského štúdia po 1.1.2008 nezahrnú do "odpracovaných rokov" čoho dôsledkom bude nižší starobný dôchodok (napriek tomu neodporúčam doktorandom prihlásiť sa na dobrovoľné dôchodkové poistenie - tento systém je jednoducho príliš "drahý").
Ak sa doktorand mladší ako 26 rokov s trvalým pobytom na Slovensku stane invalidom, bude mať nárok na invalidný dôchodok aj v prípade ak nebol dobrovoľne dôchodkovo poistený.
Zdravotné poistenie: Doktorand už nie je považovaný za zamestnanca. Znamená to, že nie je poistený ako zamestnanec. Vysoká škola sa nepovažuje na účely zákona o zdravotnom poistení za jeho zamestnávateľa. Zo štipendia sa neodvádzajú odvody do zdravotnej poisťovne.
Za doktorandov vo veku do 30 rokov bude platiť poistné na zdravotné poistenie štát. Inými slovami doktorandi budú mať na účely zákona o zdravotnom poistení postavenie poistencov štátu, rovnako ako študenti VŠ štúdia prvého a druhého stupňa.
Okrem iného to znamená, že ak budú mať popri štúdiu príjmy na dohody, nebudú sa tieto príjmy na účely zákona o zdravotnom poistení zohľadňovať - doktorand z nich nebude platiť zdravotné poistenie bez ohľadu na výšku takýchto príjmov.
Daň z príjmov: Štipendium doktoranda už nebude zaradené medzi príjmy zo závislej činnosti, naopak bude zaradené medzi príjmy oslobodené od dane. Znamená to, že doktorand nebude zo svojho štipendia platiť daň.
Príklad č.1: Štipendium pri nástupe na štúdium 13500 Sk
(Poznámka: výpočty sú orientačné, bez presného zaokrúhľovania a kvôli lepšiemu porovnaniu pri použití nezdaniteľnej čiastky pre rok 2008 vo výške 8208 Sk)
Pred 31.12.2007:
Odvody 13,4% z 13500 Sk = 1809 Sk
Na zdanenie 13500 - 1809 - 8208 = 3483, z toho daň 19% = 661 Sk
Čistý príjem 13500 - 1809 - 661 = 11030 Sk
Po 1.1.2008:
Ak sa doktorand rozhodne nepoistiť sa v Sociálnej poisťovni:
Odvody 0 Sk
Daň 0 Sk
Čistý príjem 13500 Sk
Čistý príjem je o 2470 Sk vyšší ako pred zmenami
Ak sa doktorand rozhodne pre dobrovoľné nemocenské poistenie a dobrovoľné dôchodkové poistenie so základom 8100 Sk:
Odvody 33,15% z 8100 Sk = 2686 Sk
Čistý príjem 13500 - 2686 = 10814 Sk
Čistý príjem je o 216 Sk nižší ako pred zmenami
Ak sa doktorand rozhodne pre dobrovoľné nemocenské poistenie a dobrovoľné dôchodkové poistenie so základom 13500 Sk:
Odvody 33,15% z 13500 Sk = 4476 Sk
Čistý príjem 13500 - 4476 = 9024 Sk
Čistý príjem je o 2006 Sk nižší ako pred zmenami
Príklad č.2: Štipendium po vykonaní dizertačnej skúšky 15820 Sk
Odvody 13,4% z 15820 Sk = 2120 Sk
Na zdanenie 15820 - 2120 - 8208 = 5492, z toho daň 19% = 1043 Sk
Čistý príjem 15820 - 2120 - 1043 = 12657 Sk
Čistý príjem 15820 Sk
Čistý príjem je o 3163 Sk vyšší ako pred zmenami
Čistý príjem 15820 - 2686 = 13134 Sk
Čistý príjem je o 477 Sk vyšší ako pred zmenami
Ak sa doktorand rozhodne pre dobrovoľné nemocenské poistenie a dobrovoľné dôchodkové poistenie so základom 15820 Sk:
Odvody 33,15% z 15820 Sk = 5245 Sk
Čistý príjem 15820 - 5245 = 10575 Sk
Čistý príjem je o 2082 Sk nižší ako pred zmenami
Uverejnené: 1.12.07
Značky: daň, doktorand, sociálne poistenie, zdravotné poistenie
Dnes (30.11.2007) o 9:00 zverejnil Štatistický úrad SR (http://portal.statistics.sk/showdoc.do?docid=10124) okrem iného aj údaj o priemernej mesačnej mzde za 3. štvrťrok 2007, ktorá bola 19514 Sk.
Tento údaj je dôležitý pre určenie dôchodkovej hodnoty pre rok 2008.
Podľa § 64 odsek 3 zákona č.461/2003 Z. z. o sociálnom poistení, dôchodková hodnota platná k 31. decembru 2007, sa upravuje od 1. januára 2008 indexom, ktorý sa určí ako podiel priemernej mzdy zistenej za tretí štvrťrok 2007 a priemernej mzdy zistenej za tretí štvrťrok 2006 (výsledok sa zaokrúhľuje na dve desatinné miesta nahor). Takto určená dôchodková hodnota platí pre rok 2008.
Priemerná mzda za tretí štvrťrok 2006 bola 18212 Sk.
Priemerná mzda za tretí štvrťrok 2007 bola 19514 Sk.
Z toho vyplýva, že podiel priemernej mzdy zistenej za tretí štvrťrok 2007 a priemernej mzdy zistenej za tretí štvrťrok 2006 je 1,07149...
Dôchodková hodnota pre rok 2007 bola 232,51 Sk. Po vynásobení indexom 1,07149... a zaokrúhlení výsledku na dve desatinné miesta nahor tak dostávame sumu dôchodkovej hodnoty pre rok 2008 vo výške 249,14 Sk.
Uverejnené: 30.11.07
Značky: dôchodok, sociálne poistenie
Príklad, kedy sa oplatí požiadať o predčasný starobný dôchodok ešte v roku 2007
Pani Alžbeta vychovala tri deti. Pani Alžbeta dovŕšila 54 rokov 1.5.2006.
Dôchodkový vek sa jej preto predlžuje o 2 roky a 3 mesiace na 56 rokov a 3 mesiace. Dôchodkový vek dosiahne 1.8.2008.
Pani Alžbeta sa rozhodne požiadať o predčasný starobný dôchodok k 3.12.2007.
Predpokladá, že v roku 2008 už nebude pracovať a ak aj áno, jej príjem by mal byť nižší ako 49248 Sk a preto by mal byť od dane oslobodený.
Priemerný osobný mzdový bod (POMB) pani Alžbety, zistený za obdobie rokov 1984 až 2006, má hodnotu 0,8.
Pretože o dôchodok žiada v roku 2007, POMB sa jej zvýši o 32% z rozdielu medzi hodnotou 1,0 a 0,8.
32% z 0,2 = 0,064. Výsledný POMB bude 0,864.
Pani Alžbeta dosiahla k 3.12.2007 spolu 36,274 rokov (13240 dní) dôchodkového poistenia.
Pani Alžbeta v posledných štyroch rokoch pred 3.12.2007 bola poistená v nezamestnanosti najmenej tri roky. Obdobie, za ktoré sa zníži suma predčasného starobného dôchodku, sa preto skráti o 6 mesiacov a bude dané ako obdobie od 3.6.2008 do 31.7.2008 vrátane - čo je 59 dní. Suma predčasného starobného dôchodku sa znižuje o 0,5% za každých začatých 30 dní - v danom prípade sa preto zníži o 1%.
Predčasný starobný dôchodok pani Alžbety sa vypočíta takto:
99% z (0,864 x 36,274 x 232,51) = 7215 Sk
Pretože predčasný starobný dôchodok bol priznaný po 1.7.2007, vypočítaná suma sa v súlade s § 82 zákona valorizuje o 6,25% a výsledný predčasný starobný dôchodok pani Alžbety bude suma 7666 Sk.
Aká by bola výška dôchodku, ak by pani Alžbeta požiadala o predčasný starobný dôchodok až k 5.1.2008?
Predpokladajme, že POMB by aj tak dosiahol hodnotu 0,8.
V roku 2008 sa POMB zvýši len o 28% z rozdielu medzi hodnotou 1,0 a 0,8.
28% z 0,2 = 0,056. Výsledný POMB bude 0,856.
Pani Alžbeta by dosiahla k 5.1.2008 spolu 36,3644 rokov (13273 dní) dôchodkového poistenia.
Pri posudzovaní obdobia, za ktoré sa zníži suma predčasného starobného dôchodku, sa už v roku 2008 nebude zohľadňovať, či by bol alebo nebol nárok na dávku v nezamestnanosti. Obdobie za ktoré sa zníži suma predčasného starobného dôchodku, bude od 5.1.2008 do 31.7.2008 vrátane - čo je 209 dní. Suma predčasného starobného dôchodku sa znižuje o 0,5% za každých začatých 30 dní - v danom prípade sa preto zníži o 3,5%.
Predčasný starobný dôchodok pani Alžbety sa k 5.1.2008 vypočíta takto:
96,5% z (0,856 x 36,3644 x 250) = 7510 Sk
Pani Alžbete sa oplatí požiadať o predčasný starobný dôchodok ešte v roku 2007, pretože:
získa o jeden mesačný dôchodok navyše vo výške 7666 Sk,
keby požiadala o dôchodok až v januári, mala by o 156 Sk nižší dôchodok,
bude mať nárok na vianočný príspevok za rok 2007 vo výške 1500 Sk.
Žena - doktorandka chce mať dieťa na budúci rok (2008). Doktorandi sú do konca roka 2007 považovaní za zamestnancov a od 1.1.2008 už za nich nebude platiť univerzita odvody a poistné, t.j. môžu a nemusia sa stať dobrovoľne poistenými osobami.
Dá sa situácia vyriešiť takto? K 1.12.2007 sa doktorandka dobrovoľne nemocensky poistí s max. vymeriavacím základom 28 142 Sk. Pred koncom roka požiada o zmenu vymeriavacieho základu a od 1.1.2008 bude DNP zo základu 8100 Sk.
Otázky: Bude sa jej materská vypočítavať z rozhodujúceho obdobia december 2007? Aký bude mať vplyv to, že do konca roka 2007 bola "zamestnaná" ? Stačilo by, keby v decembri zaplatila dobrovoľné poistné zo základu, ktorý sa rovná rozdielu medzi štipendiom (15 800 Sk) a max. vymeriavacím základom?
Váš plán má chybu krásy. Ak sa doktorandka prihlási k 1.12.2007 na dobrovoľné nemocenské poistenie, za december 2007 môže zaplatiť poistné len z vymeriavacieho základu daného ako 28142 Sk - 15800 Sk = 12342 Sk. Teda zo základu daného ako maximálny možný vymeriavací základ 28142 Sk znížený o výšku štipendia. Platí totiž pravidlo, že ak má niekto viac nemocenských poistení súčasne, v súčte zo všetkých poistení nemôže jeho vymeriavací základ prekročiť maximum. Keďže počas decembra 2007 je doktorandka ešte "zamestnancom" univerzity, vymeriavací základ v dobrovoľnom nemocenskom poistení môže byť len uvedených 12342 Sk.
Teda ak by to urobila tak, ako ste to navrhli, a po Novom roku by otehotnela a na materské šla na jeseň 2008, nárok na materské z dobrovoľného nemocenského poistenia by síce mala, rozhodujúce obdobie by bol december 2007, ale materská by bola len približne 55% z 12342 Sk mesačne, čiže okolo 6700 Sk mesačne. Nie je to veľa, dá sa získať viac. A to takto.
Odporúčam aby počkala, kým skutočne neotehotnie. Až po otehotnení a to najneskôr v 8.-mom až 10.-tom týždni tehotenstva, nech sa prihlási na dobrovoľné nemocenské poistenie a to s vtedy platným maximálnym vymeriavacím základom - až do júna 2008 to bude stále suma 28142 Sk, od júla 2008 suma odhadom niečo cez 30000 Sk. Ak sa prihlási ešte v prvom polroku, od 1.7.2008 odporúčam vymeriavací základ zvýšiť na nové maximum.
Z maximálneho základu bude platiť poistné najmenej 26 týždňov (čiže najmenej polroka) a po uplynutí 26 týždňov trvania dobrovoľného nemocenského poistenia požiada o materské (malo by to vyjsť na obdobie 6-8 týždňov pred očakávaným dňom pôrodu).
Pri takomto scenári ak požiada o materské ešte v roku 2008, bude rozhodujúce obdobie dané ako mesiace roka 2008 pred mesiacom, v ktorom pôjde na materskú. Keďže celý ten čas si bude platiť poistné z maxima, aj materská bude vysoká - vyše 15000 Sk mesačne. Nárok na materskú mať bude, pretože v čase dvoch rokov pred pôrodom bola nemocensky poistená ako zamestnanec a potom ako dobrovoľne nemocensky poistená osoba spolu viac ako 270 dní.
Popísaný scenár bude znamenať poistné 1239 Sk (od júla 2008 o niečo viac) po dobu cca 7 mesiacov, teda spolu odvody cca 8-9 tis. Sk. Získa však materské v súčte vyše 90000 Sk.
Uverejnené: 20.11.07
Značky: dobrovoľné nemocenské poistenie, doktorand, materské, nemocenské dávky, poradňa, sociálne poistenie
Sadzby, výnimky, minimálne a maximálne vymeriavacie základy pre výpočet poistného na sociálne poistenie a zdravotné poistenie pre obdobie od 1.1.2008 do 30.6.2008.
Dobr.poist.osoba
* V prípade zdravotného poistenia ide o dobrovoľne nezamestnanú osobu (samoplatiteľa) - v takom prípade je minimálny VZ 5361 Sk.
Poznámky k výnimkám pri platení poistného
Minimálny vymeriavací základ na sociálne poistenie je od 1.10.2007 do 30.9.2008 (?) suma 8100 Sk s výnimkami:
osoby, ktorým bola prehodnotená invalidita podľa zákona č.461/2003 Z.z. o sociálnom poistení a v zmysle § 71 zákona o sociálnom poistení sú osoby s poklesom schopnosti vykonávať zárobkovú činnosť o 20% ale najviac o 40% (čiže po prehodnotení nepoberajú invalidný dôchodok ale pokles schopnosti vykonávať zárobkovú činnosť majú najmenej 20%),
osoby ktoré sú držiteľmi preukazu ŤZP, vydaného úradom práce, sociálnych vecí a rodiny (miera ich funkčného postihnutia je 50% a viac).
Uverejnené: 17.11.07
Dobrovoľné nemocenské poistenie a materská v roku 2008
Od 1.7.2006 do 14.9.2007 som bola zamestnaná. Od 15.9.2007 zamestnanie nemám. Preto som sa zaregistrovala ako dobrovoľne nemocensky poistená osoba.
Keďže v blízkej dobe plánujem otehotnieť, rátala som s tým, že ako dobrovoľne nemocensky poistená osoba potrebujem 270 dní poistenia. Teraz sa to všetko zmenilo a ja neviem, či sa mi oplatí platiť dobrovoľné nemocenské poistenie (DNP) a z akej sumy?
Ak pôjdete na materské v roku 2008 ale ešte tehotná nie ste, tak materské sa vypočíta z dobrovoľného nemocenského poistenia z rozhodujúceho obdobia daného ako ako rok 2007. Pozor, po novom sa použije skutočný vypočítaný denný vymeriavací základ len ak dobrovoľné nemocenské poistenie trvalo pred nástupom na materské viac ako 26 týždňov.
Preto: Ak si platíte dobrovoľné nemocenské poistenie, plaťte si ho aj naďalej. Ak si dobrovoľné nemocenské poistenie platíte z maximálneho vymeriavacieho základu 28142 Sk, plaťte až do konca roka z 28142 Sk. Ak si dobrovoľné nemocenské poistenie platíte zo základu nižšieho ako 28142 Sk, tak si dobrovoľné nemocenské poistenie zrušte (odhláste sa) a potom znovu založte (prihláste sa) od 1.12.2007 ale s určeným vymeriavacím základom 28142 Sk.
Od 1.1.2008 si zmeňte vymeriavací základ na 8100 Sk. Pozor, zmenu treba nahlásiť ešte pred koncom roka 2007. V roku 2008 by ste zbytočne platili z vyššej sumy - pretože v roku 2008 sa vám materská vypočíta z toho, čo ste platili v roku 2007.
Ak toto dodržíte a pôjdete na materskú v roku 2008 niekedy v druhom polroku,tak materské bude vypočítané zo základu 28142 Sk, čiže bude približne 15000 Sk mesačne.
Uverejnené: 14.11.07
Značky: dobrovoľné nemocenské poistenie, materské, poradňa, sociálne poistenie, vymeriavací základ
Koľko môže v roku 2007 zarobiť dôchodca aby neplatil daň z príjmu?
Náš daňový systém znevýhodňuje dôchodcov. A to preto, lebo si pri výpočte dane nemôžu od základu dane odpočítať tzv. "nezdaniteľnú čiastku na daňovníka". Preto platia vyššie dane, ako ostatní. Zákon č. 595/2003 Z.z. o dani z príjmov však umožňuje použiť jeden trik, vďaka ktorému nemusí do určitej výšky príjmu platiť dane ani dôchodca.
Podľa § 11 odsek 7 zákona o dani z príjmov, daňovník, ktorý k 1.1.2007 poberá starobný dôchodok alebo predčasný starobný dôchodok alebo dôchodok zo zahraničného povinného poistenia rovnakého druhu, alebo výsluhový dôchodok (ďalej budem používať termín "dôchodca"), nemá za rok 2007 nárok na nezdaniteľnú časť základu dane vo výške 95 616 Sk tak ako ostatní "daňovníci". Ak jeho dôchodok za rok 2007 nedosiahne sumu 95 616 Sk, má nárok na nezdaniteľnú časť základu dane len vo výške rozdielu 95 616 Sk a sumy jeho dôchodku za rok 2007. Ak jeho dôchodok za rok 2007 je vyšší ako 95 616 Sk, nemá nárok na nezdaniteľnú časť základu dane vôbec a platí daň z celého základu dane.
Dôchodcovia však môžu využiť § 46 zákona, podľa ktorého daň sa nevyrubí a neplatí, ak celkové zdaniteľné príjmy daňovníka za rok 2007 nepresiahnu sumu 47 808 Sk.V praxi to znamená, že ak dôchodca - zamestnanec, zarobí za rok 2007 sumu do 47 808 Sk a podá daňové priznanie, jeho daň bude nulová. Ak platil počas roka preddavky na daň, vyjde mu pri nulovej dani v daňovom priznaní tzv. daňový preplatok, ktorý mu daňový úrad vráti.
Preto, ak je to možné, by si mal dôchodca dať pozor, aby jeho zdaniteľný príjem za rok 2007 neprekročil sumu 47 808 Sk.
Pani Zuzana je dôchodkyňa, poberá predčasný starobný dôchodok od júna 2006. V roku 2007 mala jedného zamestnávateľa, u ktorého pracovala na dohody o vykonaní práce spolu šesť mesiacov. Zarábala 7 500 Sk mesačne, spolu zarobila 45 000 Sk. Zo zárobku jej zamestnávateľ strhol 19% ako preddavok na daň, spolu 8 550 Sk z jej hrubého príjmu.
Ak chce pani Zuzana, aby sa jej zaplatené preddavky na daň vrátili, musí po skončení roka 2007 podať daňové priznanie (použiť treba tlačivo pre fyzické osoby, typ A).
V daňovom priznaní uvedie:
výšku svojho zdaniteľného príjmu (45 000 Sk) a
sumu zaplatených preddavkov na daň (8 550 Sk)
Pretože zdaniteľný príjem nepresiahol sumu 47 808 Sk, výsledná daň bude nula. V daňovom priznaní sa ďalej vyčísli suma nedoplatku alebo preplatku - čiže vypočítaná daň sa porovná s preddavkami - výsledkom bude preplatok 8 550 Sk.
Podľa § 63 ods. 4 zákona č. 511/1992 Zb. o správe daní a poplatkov, preplatok na dani z príjmov za rok 2006 daňový úrad vráti pani Zuzane najneskôr do 10. mája 2008.
Pozor: Nato, aby pani Zuzana správne vyplnila daňové priznanie, musí si od zamestnávateľa vyžiadať tzv. "Potvrdenie o príjmoch fyzickej osoby zo závislej činnosti". Toto potvrdenie musí priložiť ako prílohu k daňovému priznaniu.
Uverejnené: 8.11.07
Značky: daň, dôchodca
V utorok 30.10.2007 Národná rada prijala novelu zákona o sociálnom poistení. Jedna zo zmien, ktorá málokoho poteší, je zvýšenie maximálneho základu pre odvody na dôchodkové poistenie, poistenie v nezamestnanosti a rezevný fond na štvornásobok priemernej mzdy. Predpokladám, že aj vďaka tejto zmene bude zvýšený záujem o informácie ako legálne zo svojich príjmov neplatiť odvody. Preto o pár dní na tomto blogu spúšťam seriál s názvom "Odvodové desatoro", kde sa dozviete, ako je možné zarábať a odvody neplatiť. Všetko legálne a v súlade s našou legislatívou.
Uverejnené: 4.11.07
V utorok 30.10.2007 bola v Národnej rade SR schválená novela zákona o sociálnom poistení. Zmeny, týkajúce sa nemocenských dávok, som popísal tu. V druhej časti sa pozrieme na ďalšie zmeny v sociálnom poistení.
Doktorandi už nebudú povinne poistení - nebudú na účely zákona o sociálnom poistení považovaní za zamestnancov. Doteraz doktorandi boli poistení ako zamestnanci. Po novom poistení ako zamestnanci nebudú. Znamená to, že sa ich nebude týkať povinnosť platiť si (v postavení zamestnanca) odvody do Sociálnej poisťovne a rovnako nebude mať povinnosť platiť odvody do Sociálnej poisťovne vysoká škola, na ktorej pôsobia.
Ak budú mať doktorandi záujem byť poistení v Sociálnej poisťovni aj po 1.1.2008, môžu sa v Sociálnej poisťovni prihlásiť ako dobrovoľne poistené osoby. Môžu si zvoliť, či chcú byť dobrovoľne nemocensky poistení alebo dobrovoľne dôchodkovo poistení alebo dobrovoľne poistení v nezamestnanosti. Jednotlivé možnosti dobrovoľného poistenia je možné ľubovoľne kombinovať. Sadzby pri dobrovoľnom poistení nájdete tu.
Ak sa doktorandi neprihlásia ako dobrovoľne poistené osoby - teda ak si nebudú platiť odvody sami - nezapočítajú sa im po 1.1.2008 roky doktorandského štúdia do nárokov na dôchodok, na ich dôchodkovom účte v DSS nepribudne nič, nebudú mať nárok na nemocenské dávky atď.
Zvýšenie maximálneho základu
Maximálny vymeriavací základ na starobné a invalidné poistenie, poistenie v nezamestnanosti a rezervný fond bol do 31.12.2007 stanovený vo výške trojnásobku priemernej mzdy. Od 1.1.2008 sa maximálny základ na starobné a invalidné poistenie, poistenie v nezamestnanosti a rezervný fond zvyšuje na štvornásobok priemernej mzdy. Znamená to, že od januára 2008 sa maximálny základ z pôvodných 56283 Sk zvyšuje na 75044 Sk.
Nemocenské poistenie dôchodcov
Od 1.1.2008 sa znovu zavádza povinné nemocenské poistenie pre poberateľov starobných dôchodkov, predčasných starobných dôchodkov a plných invalidných dôchodkov, ktorí sú zamestnancami alebo povinne poistenými SZČO. Znamená to návrat do stavu, ktorý platil pred 1.8.2006.
Súčasne vyššie uvedení dôchodcovia budú mať nárok na nemocenské dávky.
Invalidné poistenie plných invalidov
Od 1.1.2008 budú povinní platiť poistné na invalidné poistenie aj poberatelia invalidných dôchodkov s poklesom schopnosti vykonávať zárobkovú činnosť nad 70%, ak sú zamestnancami alebo povinne poistenými SZČO.
Výpočet starobných dôchodkov pre invalidných dôchodcov
Komplexne sa mení výpočet starobných dôchodkov pre poberateľov invalidných dôchodkov.
Sociálna poisťovňa už nebude za invalida platiť poistné na starobné poistenie.
V prípade invalida, ktorý sa stal invalidom v čase, kedy bol sporiteľom v II. pilieri, Sociálna poisťovňa za neho už nebude platiť príspevky do II. piliera.
Pri výpočte starobného dôchodku invalida sa do obdobia dôchodkového poistenia aj naďalej započíta aj obdobie poberania invalidného dôchodku. Osobný mzdový bod za každý takýto rok sa prizná vo výške 0,3.
Pri výpočte starobného dôchodku invalida s poklesom schopnosti vykonávať zárobkovú činnosť o najviac 70% (čiastočná invalidita) sa do obdobia dôchodkového poistenia nezapočíta obdobie poberania invalidného dôchodku a za takéto obdobie sa invalidovi nezapočíta žiaden osobný mzdový bod z titulu poberania invalidného dôchodku.
Suma starobného dôchodku invalida sa nesmie určiť z nižšieho priemerného osobného mzdového bodu, než z ktorého sa určila suma invalidného dôchodku.
Po dovŕšení dôchodkového veku sa invalidovi vypočíta suma starobného dôchodku a ďalej sa mu vypláca buď starobný dôchodok alebo invalidný dôchodok - a to podľa toho, ktorá suma je vyššia.
Predčasné dôchodky
Predčasný dôchodok bude možné získať až v období dvoch rokov pred dovŕšením dôchodkového veku. Pri výpočte sumy predčasného starobného dôchodku sa už nebude zohľadňovať skutočnosť, že poberateľ predčasného dôchodku sa zrieka nároku na dávku v nezamestnanosti (výsledná suma dôchodku bude pre väčšinu žiadateľov nižšia, ako suma vypočítaná podľa doterajších pravidiel). Tak ako doteraz bude možné pracovať alebo podnikať a súčasne poberať predčasný starobný dôchodok.
Osoby podnikajúce podľa osobitných predpisov
Osoby, považované za SZČO podľa § 5 písm. c) zákona č.461/2003 Z. z. o sociálnom poistení - osoby, ktoré majú oprávnenie na vykonávanie činnosti podľa osobitného predpisu - znalci, tlmočníci, súkromní lekári, daňoví poradcovia, auditori, poisťovací agenti atď., ktorí podnikajú popri zamestnaní, budú mať zvýhodnený režim pri platení odvodov. Ich vymeriavací základ nemusí byť najmenej vo výške zákonom stanoveného minimálneho základu.
Príklad: znalec, vykonáva svoju činnosť popri zamestnaní. Za rok 2006 dosiahol príjem z činnosti znalca 120 000 Sk. Základ dane mal 72 000 Sk. Z toho sa vypočítal vymeriavací základ ako 3 000 Sk (jedna dvanástina z polovice zo 72 000 Sk). Znamenalo to, že od 1.7.2007 bol tento znalec povinne poistený ako SZČO a platil odvody do Sociálnej poisťovne zo základu nie 3 000 Sk, ale povinného minimálneho základu 7 600 Sk, od októbra 2007 potom z nového minimálneho základu 8 100 Sk. Od januára 2008 bude platiť odvody do Sociálnej poisťovne zo základu 3 000 Sk.
Značky: doktorand, dôchodca, dôchodok, invalid, odvody, sociálne poistenie, szčo, vymeriavací základ
Zákonník práce s účinnosťou od 1.9.2007 umožňuje tri alternatívy práce na základe dohody o prácach vykonávaných mimo pracovného pomeru (ďalej len "dohody"):
Všeobecne platné zásady pri práci na dohody
Zamestnávateľ môže uzatvárať s fyzickými osobami dohody len výnimočne. V praxi to znamená, že zamestnávateľ, ktorý väčšinu svojich zamestnancov (či dokonca všetkých) bude mať zamestnaných na dohody, bude mať v prípade kontroly z Inšpektorátu práce veľké problémy.
Pri odmeňovaní práce na dohodu sa nemusí rešpektovať zákon o minimálnej mzde. Zamestnanec na dohodu môže mať odmenu nižšiu, ako je minimálna hodinová mzda.
Dohody sa musia uzatvoriť písomne a musia obsahovať požadované náležitosti.
Dohody nie je možné uzatvárať na činnosti, ktoré sú predmetom ochrany podľa autorského zákona (napr. tvorba www stránok).
Mladiství zamestnanci môžu vykonávať práce na dohody, ak:
dovŕšili najmenej 15 rokov a
ukončili povinnú školskú dochádzku.
Povinná školská dochádzka trvá 10 rokov a trvá najdlhšie do konca školského roka v ktorom žiak dovŕšil 16 rokov (pozor, započítavajú sa aj prázdniny, teda školský rok trvá až do 31.8.).
Výnimkou sú tzv. ľahké práce pri účinkovaní alebo spoluúčinkovaní na kultúrnych predstaveniach a umeleckých predstaveniach, pri organizácií športových podujatí a pri reklamných činnostiach. Výkon týchto prác pre mladistvých, ktorí nedovŕšili 15 rokov alebo neukončili povinnú školskú dochádzku, musí povoliť Inšpektorát práce.
Zamestnanci na dohodu sú povinní najmä:
vykonávať práce zodpovedne a riadne a dodržiavať podmienky dohodnuté v dohode,
vykonávať práce osobne,
riadne hospodáriť so zverenými prostriedkami a strážiť a ochraňovať majetok zamestnávateľa pred poškodením, stratou, zničením a zneužitím.
Zamestnanec zodpovedá zamestnávateľovi za škodu spôsobenú zavineným porušením povinností pri výkone práce alebo priamej súvislosti s ním rovnako ako zamestnanec v pracovnom pomere. Náhrada škody spôsobená z nedbanlivosti nesmie presiahnuť tretinu skutočnej škody a nesmie byť vyššia ako tretina odmeny dohodnutej za vykonanie tejto práce okrem prípadov podľa § 182 až 185.
utvárať zamestnancom primerané pracovné podmienky zabezpečujúce riadny a bezpečný výkon práce, najmä poskytovať potrebné základné prostriedky, materiál, náradie a osobné ochranné pracovné prostriedky,
oboznámiť zamestnancov s právnymi predpismi a ostatnými predpismi vzťahujúcimi sa na prácu nimi vykonávanú, najmä s predpismi na zaistenie bezpečnosti a ochrany zdravia pri práci,
poskytnúť zamestnancom za vykonanú prácu dohodnutú odmenu a dodržiavať ostatné dohodnuté podmienky; nároky zamestnanca alebo iné plnenia v jeho prospech nemožno dohodnúť pre zamestnanca priaznivejšie, ako sú nároky a plnenia vyplývajúce z pracovného pomeru,
viesť evidenciu uzatvorených dohôd v poradí, v akom boli uzatvorené,
viesť evidenciu pracovného času zamestnancov, ktorí vykonávajú prácu na základe dohody o brigádnickej práci študentov a dohody o pracovnej činnosti.
Dohoda o vykonaní práce sa uzatvára ak ide o prácu, ktorá je vymedzená výsledkom. Napríklad na:
upratanie stavebného odpadu po rekonštrukcií firemných priestorov,
kontrolu správnosti zaúčtovania účtovných dokladov za rok 2007,
jednorazový prevoz tovaru z Bratislavy do Košíc.
Poznámka. Ak jedna fyzická osoba uzatvorí dohody o vykonaní práce s viacerými zamestnávateľmi, u každého zamestnávateľa sa sleduje predpokladaný rozsah práce (350 hodín za kalendárny rok) osobitne.
V dohode o vykonaní práce musí byť vymedzená pracovná úloha, dohodnutá odmena za jej vykonanie, doba, v ktorej sa má pracovná úloha vykonať, a predpokladaný rozsah práce, ak jej rozsah nevyplýva priamo z vymedzenia pracovnej úlohy. Písomná dohoda o vykonaní práce sa uzatvára najneskôr deň pred dňom začatia výkonu práce.
Dohoda o brigádnickej práci študentov sa uzatvára, ak ide o príležitostnú činnosť vymedzenú druhom práce. Napríklad na:
pomocné účtovnícke, kancelárske, sekretárske práce,
prácu závozníka.
Formou dohody o brigádnickej práci študentov sa môže zamestnať aj externý študent VŠ.
Na základe dohody o brigádnickej práci študentov nemožno vykonávať prácu v rozsahu prekračujúcom v priemere polovicu určeného týždenného pracovného času, spravidla teda prácu v rozsahu 20 hodín priemerne týždenne. Rozsah pracovného času sa posudzuje za celú dobu, na ktorú bola dohoda uzatvorená, najdlhšie však za 12 mesiacov (pozor, nie kalendárny rok, ale 12 za sebou nasledujúcich mesiacov). Napríklad ak dohoda je uzavretá na obdobie od 1.3.2007 do 31.12.2007 a študent v mesiacoch marec až jún a september až december neodpracuje ani hodinu týždenne, tak v letných mesiacoch júl a august môže pokojne odpracovať 60 hodín týždenne - priemer 20 hodín týždenne bude s rezervou dodržaný.
Uvedený limit platí pre posudzovanie rozsahu práce na základe jednej konkrétnej dohody. Ak má študent uzatvorených súčasne viac dohôd o brigádnickej práci študentov, tak limit rozsahu práce sa posudzuje pre každú dohodu o brigádnickej práci študentov osobitne. To platí aj v prípade, ak by študent mal uzatvorených viac dohôd o brigádnickej práci študentov s tým istým zamestnávateľom.
V dohode o brigádnickej práci študentov musí byť uvedená dohodnutá práca, dohodnutá odmena za vykonanú prácu, dohodnutý rozsah pracovného času a doba, na ktorú sa dohoda uzatvára.
Dohoda o brigádnickej práci študentov sa uzatvára na určitú dobu, prípadne na neurčitý čas. K dohode je potrebné priložiť potvrdenie štatútu študenta (potvrdenie o štúdiu).
Dohoda o pracovnej činnosti sa uzatvára, ak ide o príležitostnú činnosť vymedzenú druhom práce (rovnako, ako v prípade dohody o brigádnickej práci študentov, viď vyššie).
V dohode o pracovnej činnosti musí byť uvedená dohodnutá práca, dohodnutá odmena za vykonávanú prácu, dohodnutý rozsah pracovného času a doba, na ktorú sa dohoda uzatvára.
Z dohôd sa neplatia odvody, s výnimkou poistného na garančné poistenie (0,25% z odmeny) a úrazové poistenie (0,8% z odmeny), ktoré platí zamestnávateľ.
Poznámka. Pri uzatvorení dohody nezabudnite, že zamestnávateľ je povinný prihlásiť zamestnanca - zaslať do Sociálnej poisťovne tzv. "Registračný list fyzickej osoby", a to ešte pred začatím práce na dohodu.
Ďalšou výnimkou je práca spoločníka pre svoju s.r.o. na základe dohody. Ak spoločník pre svoju s.r.o. pracuje na základe dohody, z odmeny sa odvádza poistné na zdravotné poistenie rovnako, ako pri zamestnancoch - 4%, prípadne 2% z odmeny platí spoločník ako zamestnanec a 10%, prípadne 5% z odmeny platí s.r.o. ako zamestnávateľ.
Ak bude novelizovaný zákon o zdravotnom poistení, študenti a dôchodcovia pracujúci na dohodu už nebudú vôbec musieť sami platiť poistné z príjmov na dohody bez ohľadu na výšku týchto príjmov.
Zamestnanec, ktorý pracuje na dohodu, si môže u zamestnávateľa uplatniť tzv. nezdaniteľnú čiastku - čo pre rok 2007 znamená, že sa mu zdaní len suma odmeny presahujúca 7968 Sk mesačne. Zamestnanec na dohodu si môže uplatniť i nárok na daňový bonus na deti. Pozor, ak má zamestnanec viac zamestnávateľov, tieto daňové zvýhodnenia si súčasne môže uplatniť len u jediného zamestnávateľa.
Značky: dohody, Zákonník práce
Pracovná pohotovosť, počas ktorej sa zamestnanec zdržiava na pracovisku, je pripravený na výkon práce ale prácu nevykonáva, sa považuje za tzv. "neaktívnu časť" pracovnej pohotovosti a čo je podstatné, od 1.9.2007 sa započítava do pracovného času. Za takúto pracovnú pohotovosť patrí zamestnancovi mzda. Mzda musí byť vo výške pomernej časti základnej zložky mzdy - podľa § 119 ods. 3 základnou zložkou mzdy je zložka poskytovaná podľa odpracovaného času alebo dosiahnutého výkonu. Súčasne mzda za pracovnú pohotovosť na pracovisku musí byť najmenej vo výške minimálneho mzdového nároku ustanoveného v § 120 ods. 4 v Sk za hodinu pre prvý stupeň náročnosti práce - teda aktuálne najmenej 46,60 Sk za hodinu.
Poznámka - dopad na odvody: Treba si uvedomiť, že od 1.9.2007 sa mzda za pracovnú pohotovosť na pracovisku započítava do vymeriavacích základov na sociálne a zdravotné poistenie.
Do 1.9.2007 patrila zamestnancovi pri pracovnej pohotovosti na pracovisku náhrada mzdy a to najmenej vo výške 50% minimálneho mzdového nároku ustanoveného v § 120 ods. 4 v Sk za hodinu pre prvý stupeň náročnosti práce. Náhrada mzdy pri pracovnej pohotovosti sa nezapočítavala do vymeriavacích základov na odvody.
Pracovná pohotovosť, počas ktorej sa zamestnanec nezdržiava na pracovisku a je pripravený na výkon práce, sa od 1.9.2007 považuje za tzv. "neaktívnu časť pracovnej pohotovosti", ktorá sa nezapočítava do pracovného času. Za takúto pracovnú pohotovosť patrila a naďalej patrí zamestnancovi náhrada a to najmenej vo výške 20 % minimálneho mzdového nároku ustanoveného v § 120 ods. 4 v Sk za hodinu pre prvý stupeň náročnosti práce (teda aktuálne najmenej 8,74 Sk za hodinu).
Náhrada mzdy pri pracovnej pohotovosti mimo pracoviska sa aj naďalej nezapočítava do žiadneho z vymeriavacích základov na odvody.
Ak zamestnanec počas pracovnej pohotovosti vykonáva prácu, tak rovnako ako do 1.9.2007 sa práca považuje za prácu nadčas.
Rozsah pracovnej pohotovosti, ktorú môže zamestnávateľ zamestnancovi nariadiť, je rovnako ako do 1.9.2007 najviac 8 hodín v týždni a 100 hodín za kalendárny rok. Do 1.9.2007 bolo v Zákonníku aj obmedzenie na 36 hodín v mesiaci. Zamestnanec sa však so zamestnávateľom môžu dohodnúť aj na rozsahu pracovnej pohotovosti nad tieto hranice.
Značky: odvody, Zákonník práce
III. ČASŤ: NÁROK NA MATERSKÉ Z VIACERÝCH NEMOC. POISTENÍ V prípade poistenkyne, ktorá má viacero nemocenských poistení súčasne, napríklad:...
Alebo: Ako získa študent späť daň, ktorá mu bola strhnutá z príjmov za brigády (dohody o brigádnickej práci študentov) a z úrokov zo stavebn...
V prvej časti seriálu príspevkov o materskej sme vysvetlili, kedy vzniká nárok na materské. V druhej časti sme si ukázali, ako sa vypočí...
Suma starobného dôchodku z I. piliera (zo Sociálnej poisťovne) v prípade občana, ktorý si nesporil v II. pilieri, je daná ako súčin troch čí...

References: § 64
 § 82
 § 71
 § 11
 § 46
 § 63
 § 5
 § 182
 § 119
 § 120
 § 120
 § 120